Diari Oficial de la Generalitat Valenciana


Sumari del DOGV 7389, del 27-10-2014 (2014/9594)

ORDE 23/2014, de 16 d'octubre, de la Conselleria d'Infraestructures, Territori i Medi Ambient, per la qual es declara la microreserva de flora de Cala Mosca al terme municipal d'Orihuela.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7389

Data del DOGV
:   27-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9594


Data del document
:   16-10-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Descriptors 

:   * Orihuela
    * reserva natural
    * espècie protegida
    * legislació
    * protecció de la flora

ORDE 23/2014, de 16 d'octubre, de la Conselleria d'Infraestructures, Territori i Medi Ambient, per la qual es declara la microreserva de flora de Cala Mosca al terme municipal d'Orihuela. [2014/9594]  
Per mitjà del Decret 218/1994, de 17 d'octubre, del Govern Valencià (DOGV 2379, 03.11.1994), es creà la figura de protecció d'espècies denominada «microreserva vegetal», posteriorment modificada com a «microreserva de flora» mitjançant el Decret 70/2009, de 22 de maig, del Consell, pel qual es crea i regula el Catàleg Valencià d'Espècies de Flora Amenaçades i es regulen mesures addicionals de conservació.  
  
Posteriorment, l'Orde de 7 de desembre de 1995, de la Conselleria d'Agricultura i Medi Ambient (DOGV 2658, 02.01.1995), va establir la regulació de la senyalització d'estes microreserves, modificada en part pel Decret 70/2009, de 22 de maig, del Consell.  
L'Ajuntament d'Orihuela ha sol·licitat la declaració d'una microreserva de flora en el paratge de Cala Mosca a causa de la presència d'una important població de l'esteperola de cap de gat (Helianthemum caput-felis), planta protegida inclosa en la categoria de Vulnerable en el Catàleg Espanyol d'Espècies Amenaçades i en el Catàleg Valencià d'Espècies de Flora Amenaçades, així com en l'annex II de la Directiva 92/43/CEE.  
Durant la tramitació de la present orde s'han complit els passos procedimentals establits en l'article 5.2 del Decret 218/1994 i la seua modificació en la disposició final primera, e, del Decret 70/2009, i la microreserva que es declara complix els requisits exigits en l'article tercer del Decret 218/1994.  
Per tot l'anterior, a proposta de la Direcció General de Medi Natural i en virtut de les competències que tinc atribuïdes pel meu càrrec,  
  
  
ORDENE  
  
Article 1. Microreserva de flora que es declara  
Es declara la microreserva de flora de Cala Mosca al terme municipal d'Orihuela.  
Esta microreserva queda definida en l'annex I, on s'especifiquen els termes següents :  
Denominació.  
Límits.  
Superfície projectada, en hectàrees.  
Terme municipal.  
Titularitat del terreny.  
Espècies i unitats de vegetació que són objecte prioritari de conservació. Per a les unitats de vegetació s'especifica el corresponent Codi Natura 2000 de la Directiva 92/43/CEE i de la Llei 42/2007, de 13 de desembre, del Patrimoni Natural i la Biodiversitat. Els hàbitats prioritaris en l'àmbit de la Unió Europea estan marcats amb un asterisc.  
  
Pla de gestió, actuacions de conservació i limitacions d'ús  
En l'annex II s'inclou mapa d'ubicació i de delimitació de la microreserva que es declara.  
  
Article 2. Elements exclosos de la microreserva  
No es consideraran com a part de la microreserva les pistes forestals o carreteres i les construccions (edificacions, vèrtexs geodèsics, antenes...) preexistents dins dels límits establits en l'annex I.  
  
  
Article 3. Senyalització  
D'acord amb l'Orde de 7 de desembre de 1995, de la Conselleria d'Agricultura i Medi Ambient, per la qual es regula la senyalització de les microreserves de flora (DOGV 2658, 02.01.1995), i la seua modificació parcial mitjançant el Decret 70/2009, de 22 de maig, del Consell, es procedirà a la instal·lació dels corresponents senyals i elements d'indicació de límits.  
Article 4. Pla de gestió  
Sense minva de la possibilitat d'aplicar altres mesures addicionals, la conservació de la microreserva comportarà l'execució de les actuacions indicades en el pla de gestió, dins de les possibilitats que permeten les lleis anuals de pressupostos generals de la Generalitat Valenciana. Igualment, per a la seua adequada conservació i gestió, s'establixen, en el pla de gestió, limitacions d'ús.  
  
Article 5. Compatibilitat amb l'activitat cinegètica  
L'existència de la microreserva no implica la prohibició per a l'exercici de la caça.  
  
Article 6. Prohibicions generals  
Per a evitar el trepig generalitzat de la microreserva, que podria perjudicar el normal desenrotllament de les poblacions de plantes rares, endèmiques o amenaçades, queda prohibit eixir-se'n de les sendes o camins existents. Atés el paper substancial que els invertebrats i els fongs juguen a l'hora d'assegurar el correcte funcionalisme de la microreserva, queda prohibida la seua captura o recol·lecció. Es podran autoritzar excepcions a estes prohibicions generals amb fins educatius, científics o conservacionistes.  
  
Article 7. Titularitat de la gestió  
Correspon la gestió de la microreserva a la Direcció Territorial d'Alacant de la Conselleria d'Infraestructures, Territori i Medi Ambient, sense perjuí de les activitats que, en el marc del pla de gestió, puga realitzar el Servici Provincial de Costes com a titular dels terrenys. Igualment, correspon a la Direcció Territorial concedir les autoritzacions corresponents per al desenvolupament d'activitats educatives, científiques i conservacionistes a realitzar en la microreserva, o per a l'alçament excepcional de prohibicions establides en esta orde. En el cas que es tracte de peticions d'activitats per a diverses zones entre les quals estiga inclosa la microreserva, i que afecte dos o més províncies, correspondrà concedir les autoritzacions a la Direcció General de Medi Natural.  
  
  
València, 16 d'octubre de 2014  
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
  
  
  
ANNEX I  
Microreserva: Cala Mosca  
  
Límits: La microreserva queda delimitada pel polígon els vèrtexs del qual tenen les següents coordenades UTM (fus 30, dàtum ETRS89):  
  
  
Vèrtex X Y  
1 051686 4200784  
2 402707 4200796  
3 512804 4200766  
4 735126 4200780  
5 034046 4200802  
6 120578 4200828  
7 376567 4200858  
8 391813 4200854  
9 465236 4200901  
56 978203 4200950  
45 054476 4200967  
87 225025 4201047  
27 284638 4201100  
52 891785 4201160  
93 704351 4201197  
25 735794 4201235  
72 735593 4201276  
55 069362 4201314  
41 882470 4201350  
97 608402 4201424  
29 021049 4201466  
70 660372 4201491  
33 891239 4201513  
95 530164 4201548  
63 889487 4201579  
26 452427 4201614  
76 050768 4201655  
38 932379 4201657  
  
  
  
Entre els vèrtexs 1 i 28 el límit de la microreserva correspon a la línia de delimitació del domini públic maritimoterrestre.  
Entre els vèrtexs 28 i 1 el límit de la microreserva és la línia de costa.  
  
Superfície projectada: 2,95 hectàrees.  
Terme municipal: Orihuela.  
Titularitat: domini públic maritimoterrestre.  
Espècies prioritàries: Helianthemum caput-felis.  
Unitats de vegetació prioritàries:  
Penya-segats amb vegetació de les costes mediterrànies amb Limonium spp. endèmics, Crithmo-Helichrysetum decumbentis (Codi Natura 2000: 1240).  
Matollars termomediterranis i preestèpics, Sideritido littoralis-Helianthemetum capiti-felicis i Chamaeropo-Rhamnetum lycioidis (Codi Natura 2000: 5330).  
  
Pla de gestió  
Actuacions de conservació:  
Instal·lació de cartell informatiu amb recomanacions.  
Recol·lecció periòdica de llavors d'Heliantemum caput-felis i conservació en banc de germoplasma.  
Georeferenciació i cens de les espècies d'interés.  
Limitacions d'ús:  
Queda prohibida qualsevol actuació urbanística en la zona, tant en la part terrestre (passejos marítims, urbanitzacions, etc.) com en la part marítima (ports esportius, instal·lacions d'oci marítim, etc.).